****

**03009 Права и привилегии**

**Клас: 3ти**

***Учениците участват в игра, чрез която се запознават с разликата между права и привилегии и която тества предположенията им относно основните права. Те получават знания за образованието като право, което не е достъпно за всеки.***

**Продължителност:** eдно занятие от 40 минути.

**Цели**

* Учениците разбират, тълкуват и спазват правилата;
* Учениците разбират, тълкуват и осъзнават привилегиите;
* Разбират и осъзнават, че не всеки има привилегията да се ползва от основното си право – достъп до образование.

**Материали**

* Презентация за правата на децата: <http://www.slideshare.net/ani5kova/ss-5692192>
* Видео: <https://www.youtube.com/watch?v=GDi7oUui-dw>
* Приложение № 1: Училищното образование по света

**Речник**

* **привилегия:** преимущество, предимство, с което някои разполагат, а други не;
* **права:** неща или услуги, които се полагат на всеки човек като гражданин и член на обществото;
* **общественополезна дейност:** предприемане на действия за подобряване благосъстоянието на другите.

**Дискусия**

Помолете учениците да разсъждават върху следния въпрос: *„Ако образованието е право, защо не всички деца ходят на училище?”* След това ги помолете да напишат отговор или да предложат действия, които хората могат да предприемат, за да допринесат за това всички деца да ходят на училище.

**Инструкции**

1. Подготовка: Най-добре е играта от този урок да се играе на открито, но може да се проведе и в голяма стая, в която да се разместят мебелите, за да се освободи място. Всички участници се нареждат в две редици с лице един към друг. За всеки отбор е определена линия, която се намира на разстояние около 9 метра зад него и служи за „база“ на участниците в него. Във всеки един тур от играта целта на играчите от всеки отбор е да пробягат разстоянието до своята линия и да я преминат. Базовите линии могат да се обозначат с въже, лента или по друг начин.
2. Напишете на дъската думите „права“ и „привилегии“. Гледайте видеоматериала - <https://www.youtube.com/watch?v=GDi7oUui-dw> /презентация за правата на децата - <http://www.slideshare.net/ani5kova/ss-5692192>. Кажете на учениците, че ще играят игра, наречена „Права и привилегии”. Дайте определения на двете понятия и обсъдете накратко дефинициите. Помолете няколко деца да перифразират определенията и да посочат примери. Продължете с описаната по-долу игра, едва след като понятията са ясни за всички деца.
3. Отделете половината участници в играта, които ще изпълняват ролята на „права“ и ги помолете да се подредят в редица един до друг с лице към другата половина от участниците, които ще формират отбора на „привилегиите“. Двете редици трябва да са на разстояние около 2 м една от друга.
4. Покажете на учениците базовата линия зад всяка образувана от тях редица. Всеки ученик от двата отбора е защитен, когато успее да пробяга разстоянието до своята линия и я пресече. Докато двата отбора са с лице един към друг, водещият на играта прочита на глас едно твърдение. Ако твърдението е пример за право, учениците от отбора на „правата“ тръгват да бягат към линията зад тях, а учениците от отбора на „привилегиите“ се опитват да ги хванат. Ако успеят да докоснат някой ученик, той преминава към техния отбор. Ако прочетеното от водещия на играта е пример за привилегия, играчите от отбора на „привилегиите“ трябва да бягат към линията, която бележи тяхната зона на сигурност, а отборът на „правата“ – да се опита да ги хване.
5. След всеки тур на играта, преди да бъде прочетено следващото твърдение, дискутирайте дали разиграното твърдение е било право или привилегия. Ако има участници, които са бягали в неправилна посока и са били хванати, грешката им не се зачита и те могат да се върнат в своя отбор.

Примерни твърдения:

* Всеки се ражда свободен и не може да бъде поробван (право)
* Всеки човек притежава автомобил (привилегия)
* Всеки човек притежава телефон (привилегия)
* Всеки се храни по три пъти на ден, а освен това получава и междинна закуска. (привилегия)
* Всички хора са равни (право)
* Всички хора трябва да имат поне пет комплекта облекло (привилегия)
* Всеки трябва да разполага с достатъчно количество храна (право)
* Всички хора разполагат с безопасно място за почивка (право)
* Всеки има достъп до телевизия (привилегия)
* Всеки може да практикува своята религия (право)
* Всеки има DVD плейър и кабелна телевизия (привилегия)
* Всички хора получават образование (право)
1. След като приключите играта, задайте следните въпроси като тема за размисъл:
* Кои са някои от привилегиите, с които ние тук разполагаме, а други по света нямат? (Дискутирайте въпроса за свободата на словото и религиозната свобода)
* Можете ли да посочите някои основни права, които имате в училище? Мислите ли, че всеки заслужава да разполага с тези права?
* Привилегия или право е да се посещава училище?
* Кой има право да получи образование?

**Материали към урока**

**Приложение № 1: Училищното образование по света**

Таблицата представя интересни факти за възможностите и ограниченията относно образованието в различните държави по света. Когато я представяте на децата, помолете ги да я разгледат внимателно и да сравнят образователната система в своята страна с тези в другите държави по света. Въпроси за размисъл: *Кое ви харесва повече? Кое според вас е по-лошо? Защо според вас някои държави осигуряват толкова ограничено образование на децата си, а други – обратно?*

|  |  |  |  |  |
| --- | --- | --- | --- | --- |
| **Учебна година** | **Учебен ден** | **Средна големина на класа** | **Стандартни предмети в училище** | **Интересни факти** |
| **Австралия** |
| От януари до ноември, четири срока; лятната ваканция е от декември до януари | от 9:00 ч.до 15:30 ч. | 18 ученика | Английски език, математика, общество и околна среда, наука, изкуство, езици, технологии и личностно развитие, здравна култура и физическо възпитание | Първи, втори и т.н. клас в Австралия се наричат първа, втора и т.н. “година”. Началното олразование обхваща години от 1 до 6; средното образование обхваща години от 7 до 12. |
| **Бразилия** |
| Лятната ваканция е през декември и януари | от 7:00 ч. до 12:00 ч. на обед | 30 ученика | Математика, география, история, наука, португалски език и физическо възпитание | Обикновено учениците си отиват у дома, за да обядват със семействата си, като там обядът е най-важното хранене за деня. |
| **Китай** |
| От началото на септември до средата на юли; учениците прекарват лятната си ваканция, като посещават лятно училище или учат за приемни изпити | от 7:30 ч. до 17:00 ч., с два часа обедна почивка | 21 ученика | Китайски език, математика, физическо възпитание, изкуство, природа, история, чужди езици и география, както и трудово обучение | Учениците изучават китайското единство, настоящите и бъдещите достижения на страната и нейното бъдеще.По принцип математиката се преподава чрез повтарящи се упражнения, тоест на учениците се обясняват чрез повторение основите на математиката, докато не я разберат. |
| **Коста Рика** |
| От февруари до декември; с два месеца ваканция от декември до февруари и няколко седмици почивка през юли |  | 28 ученика | Основни предмети: испански език, социални науки, математика и наука, както и английски език и компютърни науки | Коста Рика е една от първите държави в Централна и Южна Америка, която предлага безплатно държавно образование. Учениците започват обучението си в колеж на 15 години. |
| **Франция** |
| От август до юни, с четири срока по седем седмици и ваканции от една до две седмици между тях | от 8:00 ч. до 16:00 ч. в понеделник, вторник, четвъртък, петък и половин ден в събота | 23 ученика | Основни умения по четене, писане и математика и упражнения за развиване на наблюдателността, логиката, въображението и физическите способности  | Обикновено учениците посещават училище във възрастта между 6 и 18 години. Униформи не се изискват, но всякакво религиозно облекло е забранено. |
| **Иран** |
| 10 месеца в годината, или 200 ефективни дни, от септември до юни | от 7:30 ч. до 13:30 ч. | 27 ученика | Религиозни науки, хигиена, основи на математиката, наука, четене и образователни умения | Момчетата и момичетата се обучават отделно. Мобилните библиотеки предоставят възможност за обучение чрез книги на над 4 000 деца. |
| **Япония** |
| От април до март, с ваканции лятото, зимата и пролетта, които отделят трите срока от по три месеца | от 8:30 ч. до 17:00 ч. | 29 ученика | Японски език, математика, четене, социални науки, музика, изкуство и етика | Обучението по етика включва изучаване на принципите за здраве и безопасност, дисциплина, вежливост, съпричастност и увереност, поведение на обществени места и екологично съзнание. Изисква се да се носят униформи, има и подробни правила за прическите и обувките, чорапите, дължината на полите, грима, аксесоарите и др. |
| **Кения** |
| Три срока, всеки с продължителност 13 седмици, с почивки от по един месец между тях. | от 8:00 ч. до 16:00 ч. | 30 ученика | Диалекта кишвали, английски език, математика, наука, музика, история, граждански науки и география, както и религиозно обучение | Тъй като Кения страда от сериозна икономическа криза и проблеми във връзка с околната среда, някои ученици си запазват обяда, за да го споделят със семейството си. |
| **Мексико** |
| От септември до юни  | от понеделник до петък, с изборни предмети в събота | 30 ученика | Испански език, математика, изкуство, физическо възпитание и околна среда (природни науки, история, география, граждански науки, четене, писане и реторика) | Учениците са длъжни да носят униформи както в началното, така и в средното училище  |
| **Нигерия** |
| От януари до декември, с три срока, с един месец почивка помежду им | от 8:00 ч. до 14:00 ч., с възможност за допълнителни часове по избор, които продължават 2 - 3 часа | 40 ученика | Един от трите основни диалекта (хауса, йоруба или ибо), математика, английски, социални науки, здравна култура и физическо възпитание, религиозно обучение, селско стопанство и икономика на домакинството | Учениците трябва да носят униформи, както и да спазват правила относно прическите, бижутата и аксесоарите |
| **Русия** |
| От началото на септември до края на май | от 8:30 ч. до 15:30 ч. | 16 ученика | Руски език, математика, четене, природни науки, музика, изкуство и физическо възпитание | Не се изискват униформи; вместо това на учениците се препоръчва да се обличат с топли дрехи. Десети клас е последната година от задължителното образование. Единадесети и дванадесети клас предлагат възможност за избор в какво образователно направление да продължи ученикът — или професионално обучение, където може да придобие търговски умения, или да се подготви за приемни изпити в университетите. |
| **Южна Корея** |
| От март до февруари | от 8:00 ч. до 16:00 ч. | 30 ученика | Корейски език, математика, наука, физическо възпитание, социални науки, етика, музика, изящни и приложни изкуства | Най-често учениците стоят в една и съща стая, в която учителите им се сменят през целия ден. След 17 ч. учениците вечерят набързо у дома или се хранят в училище, преди началото на учебните занятия или другите занимания, предвидени за вечерта  |